Aberԑ ne aberԑ nyinaa, Dungya Adwumakuo no bᴐ me ne wo kᴐkᴐ wᴐ yԑn mframagya konkuraa ho, ne titire mmeaeԑ a yԑde sisi wᴐ yԑn afie mu ne sԑdeԑ yԑsi yԑ no. Sԑ yԑhwԑ gyahyehyeԑ abakᴐԑm mu a, mframagya a yԑde di dwuma wᴐ yԑn afie mu no di mu akoten pa ara. Ԑmfa ho ne sԑdeԑ wo gyaade anaa wo dan no mu kԑseԑ teԑ no, ԑnni kwan sԑ wode mframagya konkuraa yi si hᴐ. Ԑsԑ sԑ yԑpԑ baabi a mframabԑfa ho wᴐ abᴐntene de si. Ԑnyԑ wei ne deԑ ԑdi kan a Dumgya Adwumakuo no rebᴐ yԑn kᴐkᴐ wᴐ wei ho, nanso yԑabu nnua agu yԑn asom wᴐ ho. Me ne wo di ho fᴐ pa ara. Sԑ yԑyi gyahyehyeԑ firi hᴐ a, mframagya yԑ adeԑ a nnuro a ԑwᴐ mu no bi tumi ha nnipa apᴐmuden.
Dumgya Adwumakuo no kyerԑ sԑ, ԑnni kwan sԑ yԑde mframagya konkuraa sisi yԑn adan mu, yԑn nturonoo, anaa yԑn gyaade ne beaeԑ a mframa ntumi mfa biara, sԑ mframagya wᴐ mu anaa sԑ ԑbi nni mu sԑdeԑ ԑbԑyԑ a yԑbԑbᴐ yԑn ho ban afiri gyahyehyeԑ ho. Wᴐkyerԑ sԑ mframagya yԑ adeԑ a ԑho yԑ ahomete yie, na sԑ ԑpe fa ho a, ԑtumi kᴐsiesie ntokuro ne nneԑma a atwa ahyia mu, na sԑ egya anaa biribiara a ԑhye adeԑ ba mu a, ԑtumi ma gyahyehyeԑ ba. Ԑyԑ a yԑnim sԑ sԑ mfamagya no sa firi ne konkuraa mu a, ԑho nyԑ hu, nanso sԑdeԑ mframagya tumi siesie ntokuro mu no, ԑsa a na ԑnsaeԑ, kakra a ԑwᴐ mu no tumi de gyahyehyeԑ ba, enti na yԑreka sԑ sԑ asa mpo a, mfa nsi ԑdan mu.
Afei, ԑsiane sԑ ԑyԑ dadeԑ nti, nkurᴐfoᴐ dwene sԑ ԑho ntumi mmᴐ tokuro, enti wᴐtumi gyae no ma no we nnadekye ara si. Momma yԑnkae sԑ berԑ a ԑrewe nnadekye kᴐ no, na dadeԑ no retᴐ mu, ԑnti ԑno nso tumi de gyahyehyeԑ ba. Dumgya adwumayԑkuo no gu so rebᴐ yԑn wei ho kᴐkᴐ, na wᴐka de to so sԑ, ԑnni kwan sԑ yԑde mframagya konkuraa no bԑn nneԑma a egya sᴐ mu ntԑm ne nneԑma a yԑtumi de sᴐ gya ho. Wᴐkyerԑ sԑ, ԑsԑ sԑ yԑkora nhoma ne biribiara a ԑboa ma yԑtumi nya egya de di dwuma wᴐ mframagya mu no, na yԑnam so abᴐ yԑn ho ban afiri atoyerԑnkyԑm ho.
Berԑ biara a wobԑyԑ woadwene sԑ wobԑkᴐ akᴐbu mframagya biara, ԑsԑ sԑ wᴐhwehwԑ konkuraa no ho hwԑ sԑ biribiara nha no a. Afei berԑ biara ԑsԑ sԑ wᴐsesa rᴐba a ԑhyԑ ano no, ԑsiane sԑ, sԑ ԑwe a, ԑtumi ma mframagya no pe fa ho. Nnwumakuo a wᴐbu mframagya no bi wᴐ hᴐ a, sԑ wokᴐ na sԑ konkuraa no awe nnadekye aboro so a, wᴐmmu bi mma wo; wei yԑ adeԑ a ԑbԑboa yԑn ne yԑn abusua ne ᴐman no nyinaa. Afoforᴐ nhwԑ nsua.
Adeԑ baako bio a ԑha adwene ne sԑ, sԑ yԑmfa mframagya no nni dwuma biara wᴐ berԑ bi mu a, ԑsԑ sԑ anka yԑdum no wᴐ mframagya konkuraaa no kᴐn ho. Ԑbi yԑ anidaho, ԑbi nso yԑ awerԑfire. Ebinom mpotumi gya si so kᴐda, na ԑsԑ sԑ yԑhunu sԑ biribiara bԑtumi asi wᴐ yԑn nnaeԑ mu.
Mframagya ho nsԑm yԑ adeԑ a yԑn nyinaa nhyԑ da mfa nka yԑn adwennwene ho, nanso ԑde yԑn nkwa to asiane mu berԑ biara. Ԑwom sԑ deԑ ԑbԑsi biara bԑsi deԑ, nanso momma yԑnni akwangyerԑ, nkyerԑkyerԑ ne nhyehyԑeԑ ahodoᴐ a Dumgya Adwumakuo no ne adwumakuo ahodoᴐ binom sԑessss wᴐn berԑ de ma yԑn no so, ԑsiane sԑ nkwa yԑ adeԑ nyinaa.
